b'\n_START_ARTICLE_\nEnn Uibo\n_START_PARAGRAPH_\nEnn Uibo (enne eestistamist Ervin Uibu; 12. oktoober/25. oktoober 1912 Vana-Kariste vald, Halliste kihelkond, P\xc3\xa4rnumaa \xe2\x80\x93 31. august 1965 Dubravlag, Mordva ANSV) oli eesti luuletaja._NEWLINE_Ta \xc3\xb5ppis Maru algkoolis, Halliste kihelkonnakoolis ja Abja kultuurtehnika g\xc3\xbcmnaasiumis. T\xc3\xb6\xc3\xb6tas aastani 1933 Tallinnas ajakirjanikuna, l\xc3\xb5petas aastal 1935 Tallinnas raamatupidamiskursused ja t\xc3\xb6\xc3\xb6tas aastani 1941 Tallinnas raamatupidajana, peamiselt P\xc3\xb5llut\xc3\xb6\xc3\xb6ministeeriumis ja metsat\xc3\xb6\xc3\xb6stuse peavalitsuses. Ta osales aktiivselt taarausuliste \xc3\xbchingus "Hiis" ja \xc3\x9clemaalise Eesti Noorsoo \xc3\x9chenduse Tallinna osakonna (\xc3\x9cEN\xc3\x9cTO) kirjandussektsioonis._NEWLINE_Suvel 1941 oli ta metsavend, s\xc3\xbcgisest 1941 t\xc3\xb6\xc3\xb6tas ta Omakaitse Peavalitsuse raamatukogus, s\xc3\xbcgisest 1943 Omakaitse \xc3\xbclema kolonel Arnold Sinka k\xc3\xa4sundusametnikuna. Kevadel 1944 arreteeriti ta Gestapo poolt rahvusliku meelsuse t\xc3\xb5ttu ja m\xc3\xb5isteti surma, kuid ta vabastati peagi. _NEWLINE_P\xc3\xa4rast nurjunud katset p\xc3\xb5geneda septembris Rootsi, arreteeris N\xc3\xb5ukogude s\xc3\xb5jav\xc3\xa4eluure ta 20. novembril 1944 ja Leningradi s\xc3\xb5jatribunal m\xc3\xb5istis ta aastal 1945 surma, hiljem asendati otsus 15-aastase vabadusekaotusega, mille ta veetis Krasnojarski krais Norillagis. Ta vabanes laagrist aastal 1954 ja 20. aprillil 1956 asumiselt Norilskist. 1957. aasta algusest oli ta remondi- ja lauat\xc3\xb6\xc3\xb6line Viljandi limonaadivabrikus._NEWLINE_Uuesti arreteeriti ta 23. aprillil 1957 rahvuslike ja n\xc3\xb5ukogudevastaste luuletuste p\xc3\xa4rast, m\xc3\xb5isteti k\xc3\xbcmneks aastaks sunnit\xc3\xb6\xc3\xb6le Mordva ANSV-sse. Ta suri Dubravlag-i poliitvangide laagris, maeti nimetusse hauda Sosnovka kalmistul; talle on kenotaaf (m\xc3\xa4lestuskivi) Metsakalmistul.'